CELEX: 52012DC0278
Language: sl
Date: 2012-06-07 00:00:00
Title: SPOROČILO KOMISIJE SVETUv zvezi s posvetovanjem o ribolovnih možnostih za leto 2013

|
			
		
		
		52012DC0278
		
			SPOROČILO KOMISIJE SVETUv zvezi s posvetovanjem o ribolovnih možnostih za leto 2013 /* COM/2012/0278 final */
			
				
		
		
			
			   	SPOROČILO KOMISIJE
SVETU
v zvezi s posvetovanjem o ribolovnih možnostih za leto 2013
 
1.           Uvod
Ta posvetovalni dokument predstavlja zamisli
Evropske komisije o tem, na kakšen način bi bilo treba določiti
celotne dovoljene ulove (TAC) in ravni napora v evropskih vodah in za evropske
ribiče za leto 2013, za nekatere staleže pa za obdobje 2013–2014. Komisija
države članice, regionalne svetovalne svete ter Svetovalni odbor za
ribištvo in ribogojstvo poziva, naj ji v preučitev posredujejo svoja
mnenja o njenih predlogih še pred sprejetjem končne odločitve v zvezi
z njimi.
Za določanje TAC za staleže, za katere
celovito količinsko mnenje ni na voljo, je bil pripravljen nov pristop, ki
temelji na pridobitvi količinskih mnenj in uporabi podatkovno manj
intenzivnih ocenjevalnih postopkov za pridobivanje mnenj znanstvenih ustanov
(oddelek 4.1).
Najnovejše informacije o razvoju skupne ribiške
politike v zadnjih letih so bile povzete na podlagi znanstvenih mnenj o stanju
izkoriščanih staležev rib v evropskih in okoliških vodah ter gospodarskih
podatkov, ki so jih posredovale države članice. 
Cilj določanja ravni TAC, kvot in ravni
ribolovnega napora bi moral ostati postopna odprava prelova. Prelov predstavlja
tveganje za gospodarski zlom. Ob odpravi prelova bi lahko ujeli enako ali
več rib z manj intenzivnimi ribolovnimi dejavnostmi, manj porabljenega
goriva in manjšo ribolovno opremo. To pomeni, da bi vsako leto ujeli takšno
količino morskih rib, ki bi omogočala najvišjo možno raven rasti in
razmnoževanja rib v pretežno ekoloških okoliščinah. Pod temi pogoji bi
količine, ki se dolgoročno izlovijo iz staleža rib, dosegle raven
največjega trajnostnega donosa. Leta 2002 so se Evropska komisija in
države članice Unije zavezale k uresničitvi cilja največjega
trajnostnega donosa do leta 2015. Načrt za prehod na največji
trajnostni donos je Komisija pripravila leta 2006[1].
Leta 2007 so države članice v Svetu spodbudile Komisijo, naj si prizadeva
za sprejetje ukrepov za doseganje največjega trajnostnega donosa, in
priznale potrebo po zbiranju znanstvenih mnenj, izvajanju dolgoročnih
načrtov z ocenami učinka ter posvetovanjih z zainteresiranimi
stranmi.
Doseganje in ohranjanje največjega
trajnostnega donosa prinašata velike koristi, kar bo povzročilo prehod od
intenzivnega ribolova redkih virov k učinkovitejšemu ribolovu večjih
staležev. Ulov bo tako ostal nespremenjen ali se povečal, njegovi vplivi
na okolje pa zmanjšali. Ker se bo zmanjšala splošna intenzivnost ribolova, se
bo zmanjšal tudi vpliv ribolova na morsko dno ter prilov ranljivih organizmov,
vključno s pliskavkami, delfini in drugimi morskimi sesalci. V luči
visokih cen goriv bi se bistveno zmanjšala njihova poraba, saj je za ulov tone
rib iz obsežnega staleža potrebnega manj časa kot za ulov iste količine
rib iz majhnega staleža. S tem se bodo zmanjšale tudi emisije ogljika ter
stroški goriva, nastali lastnikom ribiških plovil.
Pomembna prednost je tudi, da se bo zmanjšala
količina zavržkov. Staleže, ki so predmet intenzivnega ribolova,
običajno sestavljajo male in manj vredne ribe, ki se zavržejo zaradi
majhne tržne vrednosti ali ker so tako majhne, da jih je v skladu z veljavnimi
predpisi prepovedano iztovarjati. Z zmanjšanjem stopnje ribolova bi lahko
več rib zraslo do uporabne velikosti, s čimer bi ribiči lažje
ulovili ribe ustrezne velikosti, ne da bi pri tem ujeli tudi manjše ribe.
Mednarodni svet za raziskovanje morja (ICES) je
leta 2010 pripravil novo vrsto mnenj v zvezi z ravnmi TAC, ki bodo pripomogla k
temu, da bi ravni največjega trajnostnega donosa v ribištvu dosegli do
leta 2015. Komisija je leta 2011 svoje predloge za TAC utemeljila na tem novem
pristopu. ICES namerava leta 2013 nadalje razviti okvir največjega
trajnostnega donosa, da bo lahko količinska mnenja podajal tudi za
staleže, za katere to doslej ni bilo možno. Ta razvoj bo temeljil na obširnejši
uporabi metod za ocenjevanje, ki niso tako odvisne od popolnosti podatkov, ter
obsežnejši in bolj sistematični uporabi kvalitativnih ocenjevanj znotraj
količinskega okvira. Komisija pozdravlja ta pristop, ki bo močno
izboljšal zbirko podatkov, na podlagi katere so pripravljeni predlogi za TAC.
2.           Stanje ribolovnih virov
Skrb zbujajoč podatek je, da v evropskih
vodah 65 % staležev ni v celoti ocenjenih in da le 22 % staležev, za
katere veljajo TAC, ni prekomerno izkoriščanih (Priloga I). Poleg
tega se je v preteklih letih neprestano zmanjševal delež staležev (s 47 %
v letu 2003 na 35 % v letu 2012), ki jih je mogoče uvrstiti v okvire
varnih bioloških meja. Ob tem ni jasno, kako bi to utegnilo vplivati na podatke
(npr. ali so prav najbolj ogroženi staleži tisti, ki se jih ne ocenjuje
več?). 
Kljub temu se zdi, da se stanje staležev, ki se
ocenjujejo, izboljšuje, čeprav počasi: delež prekomerno
izkoriščanih[2] staležev v Atlantiku in
okoliških morjih se je z 32 od 34 staležev v letu 2004 zmanjšal na 18 od 38
staležev v letu 2011, tj. s 94 % na 47 % (za podrobnosti glej Prilogo
I). Doseganje največjega trajnostnega donosa je realen in dosegljiv cilj.
Novi staleži, ki niso več ocenjeni kot prekomerno izkoriščani,
vključujejo ibersko-atlantsko morsko spako, sinjega mola, morskega lista v
Keltskem morju, vahnjo v vodah zahodno od Škotske, sleda in morsko ploščo
v Severnem morju ter sleda v Botnijskem zalivu. Za leto 2012 je bilo možnih
več povečanj TAC, ki bodo ribičem zagotovila več kot 135
mio. EUR dodatnih prihodkov. Rezultati ribiških politik, ki temeljijo na
največjem trajnostnem donosu, se že kažejo v tem, da je potrošnikom na
voljo več rib, s tem pa se veča tudi možnost za nova delovna mesta in
večji prihodek za zaposlene v ribolovnem in predelovalnem sektorju. 
V Prilogi I je povzeto razpoložljivo znanje o
stanju staležev rib, ki je zgoščeno in po posameznih regijah opisano tudi
v nadaljevanju[3]. 
Pelagični staleži v severovzhodnem
Atlantiku: vsi glavni pelagični staleži razen
skuše se zdaj lovijo na ravni največjega trajnostnega donosa in za leto
2012 so bili določeni ustrezni TAC. Unija je Islandijo in Ferske otoke
večkrat poskusila prepričati, naj se pridružijo Norveški in EU pri
trajnostnem upravljanju skuše. Skupna količina TAC za skušo, ki so jo leta
2012 določili EU, Norveška, Ferski otoki in Islandija, je za 36 %
presegala vrednosti znanstvenega mnenja (ob neupoštevanju ulova Rusije).
Stopnja ribolova skuše močno presega trajnostne okvire, zato se bo stalež
v prihodnjih letih zmanjšal, če z Islandijo in Ferskimi otoki ne bo
mogoče skleniti sporazuma o trajnostnem upravljanju tega staleža. Zaradi
odsotnosti takšnega sporazuma in ustreznega upravljanja je organizacija Marine
Stewardship Council preklicala certifikat trajnostno upravljanega staleža.
V Severnem morju, Skagerraku in Kattegatu
se morsko ploščo, vahnjo, sleda, škampe in morskega lista (le v Skagerraku
in Kattegatu) lovi na ravni največjega trajnostnega donosa glede na
stopnjo ribolovne umrljivosti. Za ostale staleže je stanje neznano ali pa so
prekomerno izkoriščani. V letu 2012 so TAC za 5 % presegale vrednosti
iz znanstvenega mnenja, medtem ko so ga v letu 2011 presegale za 11 %, v
letu 2010 za 17 % in v letu 2009 za 37 %.
Številni staleži v vodah zahodno od Škotske ter
v Irskem in Keltskem morju so majhni, njihove ocene pa so negotove. ICES je
v zvezi s številnimi staleži poročal o težavah z evidentiranjem ulova in
drugimi podatki, vključno z zavržki. Pet staležev je tako izčrpanih,
da bi bilo glede na znanstvena mnenja treba njihov ulov zmanjšati na najmanjšo
možno raven. Od 18 staležev, za katere je bilo mogoče podati oceno
največjega trajnostnega donosa, jih je bila tretjina prekomerno
izkoriščanih, pri 12 pa je bil ulov na ravni ali manjši od ciljev zagotavljanja
največjega trajnostnega donosa. Staleži sleda v Keltskem morju in vahnje v
vodah zahodno od Škotske so si v zadnjem obdobju opomogli, vendar se bodo že
tako veliki zavržki trske, vahnje in mola še povečali, če se bo
nadaljeval intenziven ribolov z mrežami z majhnimi mrežnimi očesi za
lovljenje škampov brez uporabe selektivne ribolovne opreme, ki majhnim ribam
omogoča, da pobegnejo. Uporaba predpisov o sestavi ulova, ki so bili
sprejeti za zaščito tega staleža, kadar bi bil zelo izčrpan, je
začasno ustavljena.[4] Države članice so se
zavezale k uvajanju bolj selektivne ribolovne opreme, da bi zmanjšale zavržke.
V zvezi s staleži v Biskajskem zalivu in
ibersko-atlantskih vodah je na voljo malo ocen. Stalež južnega osliča
je v boljšem stanju zaradi obnove nedoraslih organizmov, vendar so bile v letu
2011 kvote za ulov znova močno presežene, zato je dolgoročna trajnost
tega staleža ogrožena, cene na trgu pa nizke. Komisija in Španija
pripravljata akcijski načrt za prilagoditev nacionalnega sistema za evidentiranje
ulova in ribolovnih naporov temu izzivu. Revizija sistema za
evidentiranje ulova in ribolovnih naporov v drugih državah članicah ob
Atlantiku bo končana poleti 2012. V zvezi s škampi v Kantabrijskem
morju še vedno velja mnenje o prenehanju ribolova.
V Baltskem morju je od 5 od 7 znanih
staležev še vedno prekomerno izkoriščanih. Na ravni največjega
trajnostnega donosa se lovita le trska v vzhodnem Baltiku in sled v Botnijskem
zalivu.
V Sredozemskem morju je večina
(80 %) virov prekomerno izkoriščanih, nekateri pa so na nizkih ravneh
(Priloga Ib). Čeprav so ocene
geografsko še vedno neenakomerno porazdeljene in neredne, sta se njihovo
število in kakovost neprestano povečevala, tako da zdaj obsegajo več
kot 100 staležev 27 različnih vrst; kljub temu je v skladu z merili
največjega trajnostnega donosa uvrščenih le 63 % staležev. Za
37 % staležev je stanje še vedno neznano. Ker so se ta ocenjevanja
začela opravljati šele pred kratkim in vsi staleži niso ocenjeni vsako
leto, teh podatkov ni mogoče uporabiti za pripravo pregleda razvoja stanja
staležev skozi čas.
V Črnem morju se razmere niso bistveno
spremenile. Stalež papaline je v zadovoljivem
stanju zaradi nedavne dobre obnove in ribolov te vrste je trajnosten, medtem ko
je romb še vedno zelo prekomerno izkoriščan. 
3.           Gospodarska analiza
Gospodarska učinkovitost je v številnih
sektorjih evropske ribolovne industrije, zlasti v sektorjih ribolova pridnenih
vrst, verjetno slaba. Za to obstajata dva razloga. 
Prvi razlog je, da je zaradi slabega stanja številnih
ribjih vrst stopnja ulova manjša, stroški, povezani z ribolovom, zlasti stroški
za gorivo, pa so višji, kot bi bilo potrebno. Kljub temu je bilo že v letu 2012
možno povečanje TAC v vrednosti vsaj 135 mio. EUR, kar kaže na to, da
bi kratkoročni negativni gospodarski in družbeni vplivi prehoda na
največji trajnostni donos utegnili biti manjši, kot so se nekateri bali.
Predvidene dolgoročne koristi največjega trajnostnega donosa so se
začele kazati prej, kot je bilo pričakovano. Kljub temu je
finančna prožnost sektorja trenutno še precej majhna.
Drugi razlog so cene goriv, ki so se znova
dvignile skoraj do najvišjih vrednosti iz julija 2008, cene rib na glavnih
potrošniških trgih pa so se malce znižale. Te vplive bi lahko nekoliko ublažili
s prehodom na varčnejši pogon ter spremembami ribolovnega vedenja in
opreme. Stabilnost sektorja bi lahko povečali tudi z izboljšanjem
trženjskih strategij. Ob soočanju z višjimi stroški in nižjimi cenami
proizvodov lahko postopna odprava prelova najbolj pripomore k povečanju
gospodarske učinkovitosti in stabilnosti.
Najnovejši razpoložljivi podatki o zaposlenosti
(za leto 2009) kažejo, da je bilo na ribiškem ladjevju EU (razen Grčije,
ki teh podatkov ni posredovala) zaposlenih 134 700 ribičev, kar je
približno 8 % manj kot leta 2005. Stopnja zaposlenosti v sektorju se torej
še naprej zmanjšuje. Izboljšanje dejanskega stanja staležev rib je
ključnega pomena za zaustavitev tega trenda upadanja.
4.           Usmeritve politike 
4.1.        Razvoj znanstvenih mnenj v
zvezi s staleži, za katere so podatki nepopolni
V letu 2011 je bilo količinska znanstvena
mnenja o prelovu ob upoštevanju Fmsy[5] (z izjemo
globokomorskih vrst) mogoče podati za 38 od 92 staležev, tj. za 41 %,
staležev v severovzhodnem Atlantiku, vendar ta mnenja vključujejo večino
večjih in gospodarsko pomembnih virov. Ta mnenja skupno zajemajo 2
milijona od celotnih 2,5 milijona ton ustreznih ribolovnih možnosti
(tj. 80 % tonaže ulova). V Sredozemskem in Črnem morju je bilo
od 103 staležev, preučenih v letu 2011, mogoče mnenja o prelovu
podati v 65 primerih (63 %).
V Atlantiku, Severnem morju in Baltskem morju se
je število staležev, za katere je bilo mogoče podati mnenja v zvezi z
največjim trajnostnim donosom, povečalo s 34 v letu 2005 na 39 v letu
2010, leta 2012 pa je bilo takih staležev 38. Kaže se rahel trend upadanja
deleža staležev, za katere so na voljo količinske analize in napovedi.
Delež staležev, za katere strokovno mnenje ni na voljo, se je s 45 % v
letu 2003 povečal na 52 % v letu 2006, nato pa je spet upadel, in sicer
na 36 % v letu 2012.
Razlogi, zakaj mnenja v nekaterih primerih niso
bila podana, so lahko različni: manjkajoči ali nezanesljivi podatki o
ulovu, nepopolne raziskave ali pomanjkljivo vzorčenje ali negotovosti
glede bioloških lastnosti staleža, pa tudi pomanjkanje človeških virov v
postopku oblikovanja znanstvenega mnenja. Za posredovanje znanstvenih podatkov
o ribolovu so v skladu z okvirom EU za zbiranje podatkov[6]
odgovorne države članice, ki pa te odgovornosti v številnih primerih niso
v celoti izpolnile, čeprav so bila za to na voljo sredstva EU. Komisija in
Svet sta leta 2011 države članice pozvala, naj izboljšajo razpoložljivost
podatkov za staleže iz Preglednice 1. Rezultati tega bodo razvidni v naslednjem
ICES-ovem mnenju, ki bo predvidoma na voljo junija 2012.
Preglednica 1 –
Staleži, za katere velja skupna izjava skupna izjava Sveta in Komisije o
izboljšanju razpoložljivosti podatkov v evropskih vodah severovzhodnega
Atlantika in Baltskega morja.
 Staleži || Območja 
 morska spaka || [Severno morje in] vode zahodno od Škotske 
 morska spaka || Keltsko morje 
 morska spaka || Biskajski zaliv 
 vahnja || Keltsko morje 
 šur || Severno morje 
 krilati rombi || Keltsko morje 
 krilati rombi || Biskajski zaliv 
 morska plošča || Irsko morje 
 morska plošča || Keltsko morje (območje VIIfg) 
 morska plošča || Baltsko morje 
 polak || vode zahodno od Škotske 
 polak || Keltsko morje 
 raže || zahodna Škotska 
 papalina || Rokavski preliv 
 papalina || Severno morje 
 mol || Keltsko morje 
Po izvedbi dodatnih znanstvenih raziskav v letu
2012 naj bi se obseg znanstvenih mnenj še razširil in tako vključeval še
več ali celo večino staležev. Medtem ko leta 2011 dokončnega
znanstvenega mnenja ni bilo mogoče podati za več kot 44 staležev, bo
v letu 2012 takšnih staležev zelo verjetno le še 10–12. V ta namen bo treba
uporabiti metode za ocenjevanje in svetovalne postopke, ki pri podajanju mnenj
v Evropi še niso bili uporabljeni, so pa že bili dodobra preskušeni drugod. Tako
bo mogoče upoštevati posebnosti posameznih primerov, kot je bilo
priporočeno med javnim posvetovanjem, ki je potekalo leta 2011. 
Komisija bo na podlagi teh mnenj z zanimanjem
pripravila predloge za ribolovne možnosti teh virov za leto 2013 in, če bo
to potrebno, za leto 2014. V primerih, ko znanstvena mnenja ne bodo na voljo in
bo prisotna večja stopnja negotovosti, pa bo v skladu s previdnostnim
načelom[7] še naprej primerno
uporabljati previdnejši pristop k določanju ribolovnih možnosti. 
Dotlej bi države članice morale zagotoviti
zadostna sredstva za takojšnje posredovanje podatkov, potrebnih za pripravo
ocene stanja staležev. Komisija bo še naprej spodbujala razvoj skupnih
standardov in programov za spremljanje in ocenjevanje staležev v Sredozemskem in
Črnem morju, vključno s tistimi, ki si jih deli z državami, ki niso
članice EU. Oblikovane bodo delovne skupine strokovnjakov, ki se bodo
osredotočale na staleže in območja, ki doslej niso bila deležna
intenzivne znanstvene obravnave.
4.2.        Ribolovni napor
Da bi zmanjšali zavržke in nezakonit ulov, se je
doslej poleg TAC upravljalo tudi z ribolovnim naporom (omejitve časa
plovbe za ribiška plovila). Upravljanje napora je ohranitveni ukrep, uporabljen
v številnih dolgoročnih načrtih upravljanja, npr. za trsko v Severnem
in Baltskem morju, morsko ploščo in morskega lista v Severnem morju,
morskega lista v zahodnem Rokavskem prelivu ter staleže južnega osliča in
škampov (Priloga II).
Priloga II kaže na neenakomeren, vendar
splošen trend zmanjševanja ribiškega napora od leta 2003 ali 2004 do leta 2010.
Skupni napor se je najbolj zmanjšal v Baltskem
morju, Severnem morju, Kattegatu, Irskem morju in v vodah zahodno od Škotske,
nekoliko manj pa v Rokavskem prelivu. Na ibersko-atlantskem območju so
bila do leta 2009 zabeležena le manjša zmanjšanja. Kljub temu sta se skupni
napor v osrednjem Baltskem morju in napor pri ribolovu z vlečnimi mrežami
z gredjo v zahodnem Rokavskem prelivu leta 2011 v primerjavi z letom 2010
nekoliko povečala.
Očitno ukrepi za zmanjšanje napora na teh
območjih še niso začeli učinkovati.
Komisija bo v letu 2012 pregledala režime
upravljanja ribolovnega napora, ki se v EU že izvajajo. Ta pregled bo
vključeval tudi javno razpravo, ki bo potekala 5. julija 2012 in
v okviru katere bodo preučena številna vprašanja znanstvenikov, držav
članic, zainteresiranih strani in industrije, da bi se zagotovil napredek
na področju večje poenostavitve upravljanja staležev v okviru
prenovljene skupne ribiške politike.
5.           Upravljanje z večletnimi
načrti
Komisija je začela
s pripravami na nadomestitev sedanjih načrtov, ki temeljijo na posameznih
staležih, z načrti upravljanja, ki zajemajo več staležev hkrati. Prvi
predlog, ki bo predstavljen, bo načrt za Baltsko morje, ki bo obsegal več
vrst hkrati in upošteval medsebojne biološke vplive, kot so plenjenje in
tekmovanje. Potekajo tudi že dejavnosti za pripravo načrta za mešani
ribolov na Severnem morju, ki bo upošteval medsebojne tehnične vplive, tj.
načine, na katere različna ladjevja in ribolovna oprema
zagotavljajo ulov različnih vrst rib. 
Načrti za mešani ribolov za Keltsko morje,
Irsko morje in vode zahodno od Škotske bodo pripravljeni, ko bodo zbrani vsi
potrebni znanstveni podatki. V načrtu je tudi priprava predlogov za
spremembo trenutnih načrtov za morskega lista v Biskajskem zalivu ter
južnega osliča in škampe, vendar je njihova realizacija odvisna od
razpoložljivosti podatkov o ribolovu teh vrst. 
Komisija je predloge načrtov za sardona v
Biskajskem zalivu, lososa v Baltskem morju in zahodnega šura sprejela med
letoma 2009 in 2011, trenutno pa jih obravnavata Parlament in Svet.
V Sredozemskem morju se
bodo nadaljevala prizadevanja za sprejetje dokončnih znanstvenih mnenj za
vse večje število vrst in staležev za pripravo mednarodnih
dolgoročnih načrtov za ribolov. V skladu s „Sredozemsko uredbo“[8]
morajo države članice EU izdelati večletne načrte na nacionalni
ravni. Kljub večjim zamudam je bil pred nedavnim storjen napredek pri
izvajanju teh obveznosti, ki se ga pozorno nadzoruje in podpira. Za nadaljnjo
pospešitev tega procesa je Komisija že začela predhodne postopke proti
več državam članicam, dejavnosti na tem področju pa bo v letu
2012 še okrepila. Nadaljnje ukrepe v zvezi s skupnimi staleži bo predvidoma
sprejel tudi Generalni svet za ribištvo v Sredozemlju. 
Vse to naj bi pripomoglo k boljšim odločitvam
pri sprejemanju večletnih načrtov na mednarodni ravni. 
6.           Metoda dela pri oblikovanju predlogov za
TAC
Uporabljati bi se morala naslednja načela:
Kadar so v veljavi dolgoročni načrti za
upravljanje TAC ali omejitve naporov, jih je treba upoštevati. Komisija bo
predlagala tudi TAC ali omejitve naporov na ravneh, ki ustrezajo predlogom
Komisije za dolgoročne načrte upravljanja.
Kadar so bili TAC in drugi ukrepi sprejeti v
dogovoru s tretjimi državami, jih je treba upoštevati.
Kadar znanstveno mnenje temelji na izčrpnih
podatkih ter količinskih analizah in napovedih v skladu z ICES-ovim
„okvirom največjega trajnostnega donosa“, je treba TAC določiti v
skladu z znanstvenim mnenjem. Če je takšno mnenje na voljo, ga je treba
neposredno uporabiti za določitev kvot ali stopnje ribolovnega napora,
čeprav se lahko dovoli postopno izvajanje tega okvira do leta 2015 pod
pogojem, da je skladno z znanstvenim mnenjem.
Kadar je podano okvirno znanstveno mnenje,
pripravljeno na podlagi kvalitativne analize razpoložljivih podatkov (tudi
če so ti nepopolni ali vključujejo strokovne presoje), ga je treba
upoštevati pri sprejemanju odločitev glede TAC.
V primeru popolne odsotnosti znanstvenih mnenj je
treba upoštevati previdnostno načelo.
Za vrste, za katere se TAC doslej niso
uporabljale, se lahko na podlagi znanstvenih dokazov o nenehnem porastu
raztovarjanja predlaga uvedba TAC in kvot. Vrsti, za kateri je ta ukrep
trenutno najbolj verjeten, sta brancin in progasti bradač. Smernice za
nove in razvijajoče se vrste ribolova bodo pripravljene v skladu z
izjavama v zapisnikih decembrskih Svetov v letih 2010 in 2011. Te smernice bodo
upoštevale načela in dobre prakse ter mednarodne standarde v zvezi z
odgovornim ribištvom. Oblikovati bo treba tudi ključe za dodelitev teh
staležev, in sicer na podlagi evidenc, pod pogojem, da so bile ribolovne
dejavnosti, na katere se te evidence nanašajo, v celoti skladne z veljavnimi
(npr. tehničnimi) ohranitvenimi ukrepi.
Da bi zagotovili, da bodo ribolovne možnosti
ustrezale stanju na področju ohranjanja ali upravljanja različnih
staležev, je treba poskrbeti za kar največjo skladnost med območji,
na katere se nanašajo TAC, in identiteto staležev. S tega vidika bi bilo treba
preučiti upravljanje škampov s funkcionalnimi enotami in upravljanje dveh
staležev morske plošče v Rokavskem prelivu, zato Komisija države
članice poziva, naj v teh primerih podprejo prizadevanja za potrebno
prerazporeditev TAC. Pridržuje si pravico, da takšne ukrepe vključi v svoje
predloge, in pozdravlja povratne informacije držav članic in
zainteresiranih strani v zvezi s tem vprašanjem. Da bi vzpostavili temelje za
upravljanje posameznih staležev rdečega jezika, limande, rumenorepe
limande in sivega jezika v Severnem morju, bo podan predlog za ločeno
poročanje o raztovarjanju teh vrst.
7.           Globokomorske vrste v severovzhodnem
Atlantiku
Številni globokomorski staleži so v skrb
zbujajočem stanju. Staleži oranžne sluzoglavke, nekaterih globokomorskih
morskih psov, okatega ribona v Biskajskem zalivu ter okroglonosega repaka so
izčrpani. Za večino staležev se svetuje, da se ribolov omeji ali
prepove povečanje njegovega obsega, razen če obstajajo dokazi, da je
trajnosten. V primeru vrst, ki rastejo hitreje, kot so morski menek, leng, modri
leng, okati ribon in črni morski meč, bo morda mogoče
določiti referenčne točke, ki bi omogočile dolgoročno
trajnostno upravljanje teh staležev, vendar te trenutno niso na voljo.
TAC se za globokomorske vrste določijo vsaki
dve leti, nazadnje so bile določene za leti 2011 in 2012. Komisija bo
predstavila ločen predlog glede ribolovnih možnosti za globokomorske vrste
za obdobje 2013–2014, ki bo temeljil na zgoraj opisani metodi dela.
8.           TAC, ki jih določijo države
članice
Od leta 2011 so bile TAC za 6 staležev „prenesene“
na posamezno državo članico, ki izkorišča posamezni stalež
(člen 6 Uredbe Sveta št. 57/2011 in Uredba Sveta
št. 43/2012). To je bilo storjeno – z zaščitnimi ukrepi v zvezi z
ustreznim upravljanjem – v primerih, kjer ima interes za ribolov le ena
članica. Poročanje zadevnih držav članic v skladu s
členom 6 se je izboljšalo, čeprav vsa poročila niso enako
kakovostna. V nekaterih primerih so podatki, ki se uporabljajo kot podlaga za
oblikovanje mnenj glede ustreznih ukrepov za upravljanje staležev, še vedno
nepopolni, zato je te staleže treba obravnavati še posebej previdno. Komisija
namerava predlagati podaljšanje prenosa teh TAC. V zvezi s staleži, za katere
so potrebni nadaljnji napori, bo uveden poseben nadzor. 
9.           Časovni razpored predlogov
Okvirni časovni razpored je: 
 Uredba o ribolovnih možnostih || Mnenje na voljo || Predlog Komisije || Predvideno sprejetje v Svetu 
 Globokomorski staleži 2013–2014 || junij || sredina septembra || oktober 
 Staleži EU v Atlantiku in Severnem morju (brez mednarodnih pogajanj ali sporazumov) || junij || september || november 
 Mednarodni in skupni staleži v Atlantiku, Severnem morju, na Antarktiki in drugih območjih || oktober–december || november || december 
 Baltsko morje || maj || začetek septembra || oktober 
 Črno morje || oktober || november || december 
10.         Sklepne ugotovitve
Komisija države članice, regionalne
svetovalne svete in Svetovalni odbor za ribištvo in ribogojstvo prosi za mnenje
o pristopu, opisanem v tem sporočilu. 
PRILOGA
Ia – Severovzhodni Atlantski ocean in sosednje vode
 Preglednica 1. Znanstveno mnenje o stanju staleža || Število staležev 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Povprečje 
 Zunaj varnih bioloških meja || 30 || 29 || 26 || 26 || 26 || 28 || 27 || 22 || 19 || 14 || 25 
 Znotraj varnih bioloških meja || 12 || 10 || 14 || 11 || 12 || 13 || 12 || 15 || 15 || 18 || 13 
 % staležev znotraj varnih bioloških meja || 29 % || 26 % || 35 % || 30 % || 32 % || 32 % || 31 % || 41 % || 44 % || 56 % || 35 % 
 Stanje staleža ni znano zaradi pomanjkanja podatkov || 48 || 53 || 53 || 57 || 58 || 55 || 57 || 60 || 61 || 60 || 56 
 % staležev, katerih stanje je znano || 47 % || 42 % || 43 % || 39 % || 40 % || 43 % || 41 % || 38 % || 36 % || 35 % || 40 % 
 Preglednica 2. Znanstveno mnenje o prelovu || Število staležev 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Pov-prečje 
 Stopnja ribolova na stalež v primerjavi s stopnjo največjega trajnostnega donosa je znana ||   ||   || 34 || 23 || 32 || 33 || 35 || 39 || 35 || 38 || 34 
 Stalež je prekomerno izkoriščan ||   ||   || 32 || 21 || 30 || 29 || 30 || 28 || 22 || 18 || 26 
 Stalež se lovi na stopnji največjega trajnostnega donosa ||   ||   || 2 || 2 || 2 || 4 || 5 || 11 || 13 || 20 || 7 
 % prekomerno izkoriščanih staležev ||   ||   || 94 % || 91 % || 94 % || 88 % || 86 % || 72 % || 63 % || 47 % || 79 % 
 Preglednica 3. Znanstveno mnenje „v nujnih primerih“ || Število staležev 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Pov- prečje 
 Znanstveno mnenje o ustavitvi ribolova || 24 || 13 || 12 || 14 || 20 || 18 || 17 || 14 || 11 || 8 || 15 
 Preglednica 4. Razlika med TAC in trajnostnimi ulovi || Število staležev 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Pov-prečje 
 Presežek TAC nad trajnostnim ulovom (%) || 46 % || 49 % || 59 % || 47 % || 45 % || 51 % || 48 % || 34 % || 23 % || 11 % || 41 % 
 Preglednica 5. Povzetek znanstvenega mnenja o ribolovnih možnostih || Število staležev 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Pov-prečje 
 Staleži, za katere je mogoče napovedati njihovo velikost in ribolovno umrljivost || 40 || 34 || 40 || 31 || 29 || 30 || 34 || 36 || 36 || 40 || 35 
 Staleži, za katere je na voljo znanstveno mnenje o ribolovnih možnostih || 59 || 52 || 54 || 65 || 61 || 62 || 63 || 55 || 55 || 47 || 57 
 Staleži, za katere znanstveno mnenje ni na voljo || 31 || 40 || 39 || 29 || 35 || 34 || 33 || 42 || 40 || 44 || 37 
   ||   ||   ||   ||   ||   ||   ||   ||   ||   ||   ||   
 (*) Če eno mnenje pokriva dva TAC, se ga ne ||   ||   ||   ||   ||   ||   ||   ||   
 šteje dvakrat ||   ||   ||   ||   ||   ||   ||   ||   ||   ||   ||   
  PRILOGA Ib – Sredozemsko in Črno morje ||   ||   ||   
 Znanstveno mnenje o prekomernem izkoriščanju pridnenih in majhnih pelagičnih staležev v Sredozemskem in Črnem morju || št. || % ||   
   ||   ||   ||   
 Staleži, uvrščeni v skladu z merili (referenčna točka je dogovorjena) || 65 || 63,0 ||   
 Drugi staleži, ki niso uvrščeni zaradi pomanjkanja podatkov (referenčna točka še ni dogovorjena) || 38 || 37,0 || 
 Upoštevani staleži (od 27 vrst) || 103 || 100 ||   
 Uvrščeni staleži ||   ||   ||   
 Stalež je prekomerno izkoriščan (nad ravnjo Fmsy ali njenega nadomestka) || 52 || 80,0 || 
 Stalež se izkorišča na ravni Fmsy ali njenega nadomestka ali pod njo) || 13 || 20,0 || 
 Skupno staležev || 65 || 100 ||   
   ||   ||   ||   
PRILOGA
II – Ribolovni napor, 
reguliran v okviru večletnih načrtov v skladu s podatki, ki so jih
države članice sporočile STECF
(informacije
Skupnega raziskovalnega središča)
Slika 1. Regulirani
ribolovni napor v zahodnem Baltskem morju 
Slika 2. Regulirani
ribolovni napor v osrednjem Baltskem morju 
Slika 3. Regulirani ribolovni napor v Kattegatu 
Slika 4.
Regulirani ribolovni napor v Severnem morju, Skagerraku in vzhodnem Rokavskem
prelivu
Slika 5.
Regulirani ribolovni napor v Irskem morju
Slika 6. Regulirani ribolovni napor v
vodah zahodno od Škotske
Slika 7. Regulirani ribolovni napor v
zahodnem Rokavskem prelivu
Slika 8.
Regulirani ribolovni napor v ibersko-atlantskih vodah 
Opomba: Trend se glede na lansko leto razlikuje zlasti zaradi
izboljšanih podatkov Portugalske. Španija podatkov za leto 2010 ni posredovala,
zato so podatki na grafu prikazani le do leta 2009.
[1]               Zagotovitev trajnosti v ribištvu EU z največjim
trajnostnim donosom. Sporočilo Komisije Svetu in Evropskemu parlamentu.
COM(2006) 360 konč. 
[2]               „Prekomerno izkoriščan“ je tak stalež, pri katerem
je najnovejša ocena stopnje ribolovne umrljivosti višja od stopnje ribolovne
umrljivosti, ki bi dolgoročno zagotavljala največji trajnostni donos.
[3]               Preglednica evropskih kvot, opremljena s „sistemom
signalizacije“, je na voljo na: 
http://ec.europa.eu/fisheries/documentation/publications/poster_tac2012_en.pdf.
Celotna analiza stanja staležev rib je
na voljo na www.ices.dk in https://stecf.jrc.ec.europa.eu.
[4]               Uredba Komisije (EU) št. 161/2012 z dne
23. februarja 2012 o nujnih ukrepih za varstvo staležev vahenj v vodah
zahodno od Škotske. UL L 52, str. 6–7, 24.2.2012.
[5]               Stopnja ribolova, ki zagotavlja največji
povprečni dolgoročni ulov.
[6]               Uredba Sveta (ES) št. 199/2008 z dne
25. februarja 2008 o vzpostavitvi okvira Skupnosti za zbiranje,
upravljanje in uporabo podatkov v sektorju ribištva in podporo znanstvenemu
svetovanju v zvezi s skupno ribiško politiko. UL L 60, 5.3.2008,
str. 1–12.
[7]               Sporočilo Komisije o previdnostnem načelu.
COM(2000) 1 konč.
[8]               Uredba Sveta (ES)
št. 1967/2006.